Document ID: 32014D0714

IZVEDBENI SKLEP KOMISIJE
z dne 13. oktobra 2014
o umiku sklica na harmonizirani standard EN 1384:2012 - Čelade za konjeniške dejavnosti na podlagi Uredbe (EU) št. 1025/2012 Evropskega parlamenta in Sveta
(notificirano pod dokumentarno številko C(2014) 7236)
(2014/714/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1), ter zlasti člena 11 Uredbe,
ob upoštevanju naslednjega:
(1)
Kadar nacionalni standard, s katerim se prenaša harmonizirani standard, na katerega sklic je bil objavljen v Uradnem listu Evropske unije (v nadaljnjem besedilu: UL), zajema eno ali več osnovnih zdravstvenih in varnostnih zahtev iz Priloge II k Direktivi Sveta 89/686/EGS (2), se domneva, da oprema, izdelana v skladu s tem standardom, izpolnjuje osnovne zdravstvene in varnostne zahteve.
(2)
V skladu s členom 6(1) Direktive 89/686/EGS je Komisija vložila uradni ugovor proti standardu EN 1384:1996 - Čelade za konjeniške dejavnosti, ki je bil harmoniziran na podlagi Direktive 89/686/EGS. Sklic na standard je bil prvič objavljen v UL C 180 z dne 14. junija 1997, sprememba A1 pa je bila objavljena v UL C 190 z dne 10. avgusta 2002. Medtem je CEN objavil novo različico standarda (EN 1384:2012) navedeno v UL C 395 z dne 20. decembra 2012, domneva o skladnosti za nadomeščeni standard EN 1384:1996 pa je 30. aprila 2013 prenehala veljati.
(3)
Nova različica je harmonizirana in zagotavlja domnevo o skladnosti, vendar se standard ni bistveno spremenil. Ker pomanjkljivosti standarda z novo različico niso bile odpravljene, je Komisija posodobila uradni ugovor proti standardu EN 1384:2012.
(4)
Uradni ugovor temelji na neustreznosti standarda, ki ne zajema v zadostni meri osnovnih zdravstvenih in varnostnih zahtev iz člena 3, ki so določene v Prilogi II k Direktivi 89/686/EGS, in zagotavlja nižjo raven varnosti v primerjavi z drugimi varnostni standardi za čelade (kot sta standard Snell ali PAS 015 za jahalne čelade), zlasti glede odpornosti proti udarcem, predrtja lupine in stabilnosti čelade. Po preučitvi standarda EN 1384:2012 ter po posvetovanju s strokovnjaki Komisija ugotavlja, da je treba izboljšati zlasti naslednja področja:
-
odpornost proti udarcem: pri večini primerljivih standardov se ne uporablja samo nakovalo, uporabljajo pa se tudi višje ravni energije,
-
predrtje lupine: padna višina mase je kar za polovico manjša kot pri standardu Snell,
-
bočna stabilnost: ni zahtev za bočno stabilnost, tj. izdelavo čelad, ki bi bile dovolj odporne na velike bočne sile,
-
področje zaščite: področju senc je treba nameniti več pozornosti, poleg tega ne sme biti vpliva na slišnost,
-
vidno polje: ni zahtev za vidno polje, za zagotovitev dobre vidljivosti pri ježi,
-
stabilnost čelade: lahko bi se vključil preskus stabilnosti, kot se uporablja pri PAS 015, za zagotovitev, da se med ježo čelada na glavi ne more premikati.
(5)
Glede na navedene varnostne vidike, ki jih je treba izboljšati, standard EN 1384:2012 ne more zagotavljati domneve o skladnosti z osnovnimi zdravstvenimi in varnostnimi zahtevami iz Direktive 89/686/EGS. Posledično bi bilo treba sklic na standard EN 1384:2012 umakniti iz UL.
(6)
Uredba (EU) št. 1025/2012 se uporablja od 1. januarja 2013. V skladu s členom 26 navedene uredbe se člen 6(1) Direktive 89/686/EGS črta, sklicevanje na črtano določbo pa se razume kot sklicevanje na člen 11 te uredbe.
(7)
Opravljena so bila posvetovanja z evropskimi organizacijami za standardizacijo, evropskimi organizacijami deležnikov, ki prejemajo finančna sredstva Unije, in delovno skupino za osebno zaščitno opremo.
(8)
Ukrepi iz tega sklepa so v skladu z mnenjem odbora, ustanovljenega s členom 22 Uredbe (EU) št. 1025/2012 -
SPREJELA NASLEDNJI SKLEP:
Člen 1
Sklic na standard EN 1384:2012 - Čelade za konjeniške dejavnosti se umakne iz Uradnega lista Evropske unije.
Člen 2
Ta sklep je naslovljen na države članice.
V Bruslju, 13. oktobra 2014

Labels: 3
7
1
9